دل فروش

دل فروش (انگریزی عنوان:مرچنٹ آف ہارٹس Merchant Of Hearts)، 1927 کی ہندوستانی سنیما کی خاموش فلم ہے جس کی ہدایت کاری ایم ادواڈیا نے کی ہے۔  ایکسلسیئر فلم کمپنی کے ذریعہ تیار کردہ اس فلم کو شیکسپیئر کے کسی ڈرامے پر مبنی ہندوستانی سینما کی فلموں کی قدیم ترین مثال کے طور پر حوالہ دیا گیا ہے۔  دی مرچَنٹ آف وینس پر مبنی، یہ پارسی تھیٹر کے لیے مہدی حسن 'احسن' نے 1900 میں لکھی تھی اور اس کا ترجمہ دل فروش کے نام سے کیا گیا۔  نیو الفریڈ کمپنی کی طرف سے اسٹیج موافقت میں سہراب جی اوگرا شائیلاک کا کردار ادا کیا اور بیسویں صدی کے آغاز میں "بہت مقبولیت حاصل کی"۔  فلم کے اداکاروں میں ہدایتکار اودوادیا کے علاوہ نرگِس، کے۔ بی۔ اتهوالے اور سید عمر شامل تھے ۔ 

 خلاصۂ کہانی 
ولیم شیکسپیئر انگریزی ادب میں دیوتا کی حیثیت رکھتے ہیں، مرچَنٹ آف وینس شیکسپیئر کے مشہور ڈراموں میں سے ایک ہے، فلم دل فروش کی کہانی ولیم شیکسپیئر کے اسی مشہور ڈرامے سے ماخوذ ہے۔ خیال کیا جاتا ہے کہ یہ 1596 اور 1599 کے درمیان لکھا گیا تھا۔

ڈراما ’’مرچَنٹ آف وینس ‘‘ چار بڑے کرداروں کے گرد گھومتا ہے۔ پہلا انٹونیو جو بحری تاجر ہونے کے باعث کئی کشتیوں کا مالک ہے۔ دوسرا باسینیو، انٹونیو کا دوست اور تیسری ایک لڑکی جس کا نام پورشیا ہے۔ یہ باسینیو کی محبوبہ ہوتی ہے۔ چوتھا اہم ترین کردار یہودی ساہوکار شائیلاک ہے جو لوگوں کو سود پر قرضہ دینے کے ظالمانہ نظام سے وابستہ ہے۔ اس کے علاوہ دیگر معاون کرداروں میں شامل ہے باسینیو کا دوست گریشیانو اور پورشیا کی خادمہ نریسا ہے جو باسینیو کی مدد کرتے ہیں۔ شائیلاک کی بیٹی جیسیکا اور اس کا محبوب لورینزو جو بھاگ کر شادی کرلیتے ہیں۔

اردو قالب میں ڈھالتے ہوئے مصنف مہدی حسن احسن نے ان کرداروں کے نام قاسم، مسعود ، زار ، شیریں ،سلیمہ ، محسن، طلحہ اور شائلاک کردیے تھے۔ 

فلم کی کہانی ایک تاجر زارکے گرد گھومتی ہے جو اپنے قریبی دوست قاسم کی مدد کرنا چاہتا ہے تاکہ وہ دولت مند اور باوقار لڑکی شیریں کا ہاتھ جیت سکے۔قاسم کو سفر اور تیاری کے لیے رقم درکار ہوتی ہے، جس کے لیے زار ایک سخت دل اور سود پر قرض دینے والے ساہوکار شائیلاک سے رقم لیتا ہے۔

لوگوں کی مالی مشکلات اور مجبوریوں سے یہودی شائیلاک فائدہ اٹھاتا ہے اور سودی نظام کو مضبوط بناتا ہے۔ دوسرے لوگوں کو حقیر سمجھتا ہے۔ مذہبی تعصب پھیلاتا ہے۔ یہاں تک کہ دوسرے مذاہب کو کمتر سمجھتا ہے۔ معصوم لوگوں پر جھوٹے الزامات لگاتا ہے۔ اسی لیے شائیلاک ظالم بے رحم اور سودی نظام کا سرپرست ہونے کے باعث سوسائٹی کا ولن ہے۔ سود نہ لینے کی وجہ سے وہ یہودی ساہو کار مسلمانوں کو اچھا نہیں سمجھتے۔ یہی وجہ ہے کہ یہودی شائیلاک کی بیٹی طلحہ مسلمان لڑکے محسن سے شادی کرنے کے لیے یہودیت چھوڑ کر اسلام قبول کرلیتی ہے ۔

شائیلاک، جو زار کی توہین اور مخالفت کی وجہ سے دل میں انتقام رکھتا ہے، کیونکہ شائیلاک سخت شرائط کے ساتھ مجبور لوگوں کو پیسے قرض پر دیتا ہے جبکہ زار سود کے بغیر لوگوں کی مدد کرتا ہے۔اسی وجہ سے زاد سے شائیلاک نفرت کرتا ہے ۔ جب زار اور قاسم شائیلاک کے پاس جاتے ہیں تو شائیلاک کو لگتا ہے کہ اب وہ اپنے بے عزتیوں کا بدلہ زار سے لے سکتا ہے۔ قرض کے لیے ضمانت کے طور پر، شائیلاک شرط رکھتا ہے کہ اگر قرض وقت پر ادا نہ ہوا تو وہ زار کے بدن سے ایک پاؤنڈ گوشت کا حق دار ہو گا۔ قاسم کے منع کرنے کے باوجود زار اس شرط کو مان لیتا ہے ۔

ادھر ، شیریں اپنے مرحوم والد کی وصیت کی پابند ہے، جس میں کہا گیا ہے کہ اسے اس دعویدار سے شادی کرنی چاہیے جو صحیح طریقے سے تین باکسز (سونے، چاندی اور سیسہ) میں سے انتخاب کرے۔ قاسم ، اپنے دوست زار کی رقم کی مدد سے، اپنے دوست مسعود کے ساتھ شیریں کے محل روانہ ہوتا ہے۔ محل میں شیریں کے کئی امیدوار موجود ہیں، مگر اس کے باپ کی وصیت کے مطابق ہر امیدوار کو تین ڈبیوں سونے، چاندی اور سیسے میں سے درست ڈبیا منتخب کرنا ہوتی ہے۔
بغداد کا مغرور اور لالچی سوداگر محمود سونے کی ڈبیا چنتا ہے اور ناکام رہتا ہے۔آخرکار قاسم آتا ہے، غور و فکر کے بعد سیسے کی ڈبیا چنتا ہے اور یوں شیریں کا ہاتھ جیت لیتا ہے۔ اس دوران، شیریں کی خادمہ سلیمہ اور مسعود کے درمیان بھی رشتہ طے پاتا ہے۔ ان کی شادی ہوجاتی ہے۔
کہانی میں کشمکش اس وقت بڑھتی ہے جب زارکے سمندری جہاز غائب ہونے کی خبر ملتی ہے اور وہ قرض ادا نہیں کر پاتا۔ شائیلاک انتقام کی نیت سے عدالت پہنچتا ہے، لیکن حالات ایک غیر متوقع رخ اختیار کرتے ہیں۔ شیریں اپنی خادمہ سلیمہ کے ساتھ وکیل کا روپ دھار کر عدالت پہنچتی ہے اور اپنی دلیلوں اور چالاکی سے زار کی وکالت کرتی ہے۔فلم کے آخر رحم، انصاف اور انسانی وقار کی جیت دکھائی جاتی ہے۔

دل فروش میں اسی مرکزی پلاٹ کو ہندوستانی سماجی پس منظر کے ساتھ پیش کیا گیا، جو نہ صرف محبت اور دوستی بلکہ انتقام، تعصب اور اخلاقی انصاف جیسے موضوعات کو بھی اجاگر کرتا ہے۔ 

 اداکار اور کردار 

 کے۔ بی۔ اٹھولے -بطور-قاسم
 نرگس-بطور- شیریں
 ایم ادواڈیا-بطور-شائلاک
 سید عمر-بطور- زار

 ہندی سنیما میں شیکسپیئر 

بمبئی کے عروج کے دور میں شیکسپیئر اور ہندی اسکرین کا ملاپ ہوا۔ شیکسپیئر کو ہندی سینما تک پہنچانے کا ذریعہ پارسی تھیٹر بنا۔ پارسی تھیٹر 1870 سے 1940 تک پھلا پھولا اور اس دوران شیکسپیئر کے ڈراموں کو اردو میں ڈھالا گیا، جو اُس وقت شمالی ہند کی ادبی رابطے کی زبان تھی۔ انہی ڈراموں کو بعد میں فلمایا گیا اور ہندی سینما کے مطابق ڈھالا گیا۔

ان میں سب سے ابتدائی فلموں میں سے ایک دل فروش (1927) تھی، جو مرچنٹ آف وینس کی پارسی تھیٹر ایڈاپٹیشن پر مبنی خاموش فلم تھی۔ دی ٹَیمنگ آف دی شرو، اینٹنی اینڈ کلیوپیٹرا اور میژر فار میژر بالترتیب اتھلی دلہن (1932)، کافرِ عشق (1936) اور پاک دامن (1940) کے طور پر فلمائے گئے۔

المیہ ڈراموں میں ہیم لیٹ سب سے نمایاں رہا—سب سے پہلے خاموش فلم خونِ ناحق (1928) کے طور پر اور بعد میں ٹاکیز میں سہراب موڈی کی خون کا خون (1935) اور کشور ساہو کی ہیملیٹ (1954) کے طور پر پیش کیا گیا۔

جب شیکسپیئر کو ہندوستانی پس منظر میں ڈھالا گیا تو پارسی تھیٹر کے ڈراما نگاروں نے اس کے جذباتی رنگ، ظرافت اور سازشوں کو اردو میں دوبارہ تخلیق کیا۔ اندر سبھا (تقریباً 1853) جیسے ڈرامے کے علاوہ اردو ادب میں سنسکرت یا ایلزبتھ دور کے معنی میں ڈرامائی روایت موجود نہیں تھی؛ لیکن غالب کے اشعار اور انیس و دبیر کے مرثیے یہ ثابت کر چکے تھے کہ اردو میں ڈرامائی تاثیر کی صلاحیت موجود ہے۔

پارسی ڈراما نگاروں نے اسی صلاحیت سے فائدہ اٹھایا اور پُر شکوہ اور خطیبانہ اندازِ بیان رکھنے والی اردو کو اُس ذریعہ کے طور پر استعمال کیا جس کے ذریعے شیکسپیئر کو بھارتی ناظرین تک پہنچایا گیا۔  

 حوالہ جات 

 بیرونی روابط 



زمرہ:بھارتی سیاہ و سفید فلمیں
زمرہ:بھارتی خاموش فلمیں
زمرہ:1920ء کی دہائی کی ہندی زبان کی فلمیں
زمرہ:1927ء کی فلمیں